༡༥དུས་རབས་བཅུ་དྲུག་པའི་ནང་དཔའ་བོ་གཙུག་ལག་ཕྲེང་བས་མཛད་པའི་བོད་ཀྱི་ལོ་རྒྱུས་རྒྱས་ཤོས་དང་ཡོངས་གྲགས་ཆེ་ཤོས་ཡིན་པའི་ལྷོ་བྲག་ཆོས་འབྱུང་གི་ནང༌།གྲི་གུམ་བཙན་པོའི་སྐོར་བཤད་པའི་མཇུག་ཏུ་སྤུར་ཡང་ཡར་ལུངས་སུ་སྤྱན་དྲངས་སྐད་ཅེས་གསལ་འདུག་པ་སོགས་མདོར་ན་གོང་དུ་གནའ་དུས་ནས་ཉེ་རབས་ཀྱི་ཚད་ལྡན་ལོ་རྒྱུས་ཡིག་ཆ་སྙན་གྲགས་དང་ཚབ་མཚོན་རང་བཞིན་ཆེ་ཤོས་འདང་ངེས་ཤིག་དྲངས་པའི་ཁྲོད་ནས།ཉང་རལ་ཆོས་འབྱུང་ནང་ཡར་ལུང་དང་ཡར་ཀླུང་གཉིས་ཀ་འཁོད་པ་དང༌།དེ་མིན་ཡང་ཀླུངས་ཞེས་པ་ནི་སྦ་བཞེད་དང་ཨོ་རྒྱན་གླིང་པའི་གཏེར་ཡིག་ལས་རྒྱལ་རབས་ཆོས་འབྱུང་ཉུང་ཤས་ལ་མཆེད་པར་མངོན་ཞིང་གཙོ་ཆེ་ཤོས་ཏུན་ཧོང་གནའ་ཡིག་ལས་འབྱུང་བའི་ཡར་ལུངས་ཞེས་པ་དེ་ཉིད་གཙིགས་སུ་འཛིན་འོས་པ་རྒྱུ་མཚན་ཆེ་ཤོས་སུ་མཐོང་བ་མ་ཟད།དེའི་རྗེས་ཀྱི་ཡིག་རྙིང་དྲངས་པའི་ནང་ལུངས་བརྒྱད་དང༌།ལུང་བརྒྱད་གསལ་བ་ལྟར་སྔ་མ་ནི་བརྡ་རྙིང་གཞིར་བཟུང་བ་དང་ཕྱི་མ་ནི་བཀས་གསར་བཅད་རྗེས་ཀྱི་འབྲི་སྲོལ་ཡིན་པ་གཞིར་བཅས་ཤིང༌།དེ་གཉིས་ཀ་དོན་ལ་ཡུལ་གྱི་ཐ་སྙད་ཁེར་གཙང་ལ་གོ་བ་ལས།ཆུ་ཀླུང་གི་གོ་དོན་རྩ་བ་ནས་མེད་པ་ར་སྤྲོད་གསལ་པོར་བྱེད་ཐུབ་པས་དེ་ལྟར་ན་ཡུལ་ཡར་ལུང་དང་ཆུ་བོ་ཡར་ཀླུང་གཙང་པོ་གཉིས་དབར་འབྲེལ་བ་མེད་པ་གཞིར་གྲུབ་ཀྱང༌།གནའ་རབས་ཀྱི་ཡིག་རྙིང་ལྷད་མེད་ནང་ལུང་དང་ལུངས་སམ།ཀླུང་དང་ཀླུངས་བྱ་བ་སོགས་སྒྲ་གདངས་ཉེ་བའི་མིང་ཚིག་དེ་དག་སོ་སོའི་ཡུལ་སྐད་ཀྱི་ཤན་ཞུགས་པའི་དབང་གིས་ཅི་རིགས་སུ་བྲིས་པའང་ཡོང་སྲིད་པ་ནི།བོད་ཀྱི་ཆེས་གནའ་བོའི་ཡིག་རྙིང་གཞན་དག་གི་འགྲོ་སྟངས་ལས་དཔག་ཐུབ་པ་ཞིག་ཡིན།འོན་ཀྱང་གོང་གསལ་མང་ཉུང་གི་བསྡུར་ཚད་དང་གོ་དོན་གྱི་གནས་ལུགས་དེ་དག་ཀྱང་དཔྱད་གཞིའི་ཁོངས་སུ་བཞག་སྟེ་ཞིབ་འཇུག་བྱེད་དགོས་ངེས་ཤིག་ཡིན་པ་ནི་སྨོས་ཅི་དགོས།